**Referat fra vintermøte mellom Dunker-Ringens styre og avlsrådet for dunker på Teams 4. februar. 2022**

Deltakere: Bjarne, Marte, Martin, Anne, Jon Magne, Erik, Lars, Knut Einar, Jan, Vegar, Elisabeth, Bård og Linda.

Forfall: Leif Inge og Nina.

**Helseundersøkelsen for dunker**

Helseundersøkelsen for å få kartlagt helsestatus i rasen er nå ferdig og klar. Undersøkelsen er i regi av avlsrådet og professor Frode Lingaas ved veterinærhøyskolen. Omfattende undersøkelse som det tar 20 minutter å svare på, og som er anonym for alle unntatt Frode Lingaas. Undersøkelsen er enkel å klikke seg inn på via en link og blir publisert bredt i ulike grupper på fb, hjemmeside, til oppdrettere og personlige henvendelser. Det kreves en STOR innsats av ALLE for å få med så mange individer som mulig til undersøkelsen. Samtlige hunder siste 10 år er av interesse, også døde. Det vil bli trekning av flotte premier blant de som deltar på undersøkelsen og Frode vil stå for trekningen. NHKF støtter undersøkelsen med 76 000,-.

Vedtak:

Styret i Dunker-ringen støtter helseundersøkelsen som avlsrådet har tatt initiativ til og oppfordrer dunkereierne til å delta. Ringen dekker kostnadene til svarpremier. Frode Lingås forespørres om han kan orientere om undersøkelsen under samlinga på Maurvangen i juni.

**Inneværende avlssesong**

Pr. dags dato er det ca. 20 paringsforespørsler. Det går foreløpig litt trådt, 3 tisper er paret og ett kull er født. Avlsrådet sliter med å finne kombinasjoner som er gode nok og det er manko på svart/blakke hannhunder. Det er ønskelig med flere forespørsler, alle med gode, friske tisper bør vurdere kull og ta kontakt med avlsrådet. Det jobbes mye i avlsrådet pr kombinasjon for å få det til, mye endrer seg fra forespørsel kommer til paring gjennomføres. Det er diskutert innkrysning igjen med en annen rase.

Vedtak:

Orienteringen tas til etterretning. Det legges ut informasjon på våre digitale flater, hvor aktuelle tispeeiere oppfordres til å ha kull. Det gis en status over avlssituasjonen 1. mars, og vurderes da om det skal gjennomføres nye, spesielle tiltak fra avlsrådet og Dunker-ringen for å påvirke aktuelle tispeeiere.

**Distriktsmøter:**

Det er kommet henvendelse fra Hans Chr. Pedersen med ønske om distriktsmøte i Trøndelag rett over påske. I møtet ble det diskutert om det skal initiativ til flere distriktsmøter i 2022. Det var varierende oppslutning på de distriktsmøtene som ble avholdt i årene før coronarestriksjonene satte en stopper for slike sammenkomster.

Vedtak:

Det gjennomføres et distriktsmøte i Trøndelag på vårparten, gjerne i samarbeid med Trøndelag HHK. Bjarne og Jan stiller fra styret og avlsrådet.

**Årets RS-møte i NHKF**

Møtet holdes i Stjørdal, Trøndelag, helgen 23. og 24. april. Vanlige RS-saker, deriblant valg av medlemmer til avlsrådene.. På lørdag blir det faglige temaer med bl.a. indeksbasert avlsarbeid, mens RS holdes søndag. I forbindelse med valgene er Vegar Sølvsberg og Bård Ørbak Larsen denne gangen på valg til avlsrådet for dunker. Det ble diskutert hvem som skal delta og representere Dunker-ringen.

Vedtak:

Bård Ørbak Larsen og Vegar Sølvsberg innstilles til gjenvalg som varamedlem og medlem i avlsrådet for dunker. Jan stiller i RS-møtet på vegne av DR og får med nødvendige fullmakter Fra Dunker-ringen. Bjarne skriver og formidler denne.

**Salgsartikler**

Martin informerte om behov for supplement av enkelte varer, han hadde også noen synspunkter vedrørende noen nye salgsartikler.

Vedtak:

Styret gir Martin fullmakt til å kjøpe det som mangler av salgsartikler, samt å supplere med nye produkter.

**Orientering om medlemsstatus**

I 2021 endte vi på 663 betalende medlemmer i følge NKKs administrasjonsløsning. I tillegg kom det noen kontingentbetalonger direkte inn til Ringen. Dermed ble det endelige medlemstallet ca 675. Per dags dato er det bare 100 medlemmer som ikke har betalt kontingent for 2022. Veldig bra!

I tillegg ble det diskutert om vi skal fortsette verveopplegget som oppdretterne er deltakere i.

Vedtak:

Orienteringen om medlemsstatus og -utvikling tas til etterretning. Marte og Jon Magne fortsetter samarbeidet med utsendelse av vervemateriell til oppdrettere slik det er gjort de foregående årene.

**Informasjonsvirksomheten**

Påskriket og Harehunden går sin gang. Er vanskelig å få inn dunkerstoff slik vi ønsker til Harehunden.

Vedtak:

Informasjonsarbeidet fortsetter slik det er gjennomført de siste årene. I tillegg til Påskriket, er informasjonsvirksomheten på hjemmesiden og facebook viktig. Dette arbeidet fortsetter som før.

**Oppfølginger fra augustmøtet 2021**

Det ble da diskutert mulighetene for å få på plass en enklere og mer moderne hjemmeside med lettere manøvrering og muligheter for å begrense noe av innholdet til kun å vises for våre medlemmer. Marte har sjekket mulighetene for å få dette gjenomført. Vi har fått beskjed om at det skal gjøres en stor oppgradering i 2022, som vil bli en stor kostnad for oss. Leverandør av hjemmesiden kan også tilby Wordpress.

Vedtak:

 Marte og Anne kontakter leverandør for å få mer informasjon og veiledning knyttet til oppgradering og wordpress. De sjekker også ut andre muligheter/ leverandører.

**Jaktprøveresultater**

Lars har tidligere påtatt seg arbeidet med å få publisert jaktprøveresultatene for dunker på Dunker-ringens hjemmeside, og informerte om status for innsamling og publisering av jaktprøveresultater. Dette er arbeidskrevende, må lete mye. Hundeeierne er veldig dårlig til å sende inn resultater. Lars må lete opp resultater etter at prøver er avholdt. NHKF er dårligere enn før på å legge ut informasjon.

Vedtak:

Lars fortsetter arbeidet med publisering av jaktprøveresultatene for dunker som tidligere. I første halvdel av mai må alle resultatene være på plass for å få dem inn i årsberetningen.

**Årets samling på Maurvangen med årsmøte i Dunker-ringen**

Årets samling på Maurvangen avholdes 11. og 12. juni. Utstilling 12. juni med Vestoppland HHK som arrangerende klubb. Jan Rennesund har takket ja til å stille som dommer. Det ble diskutert invitasjon av unghunder og alle jaktpremierte under 3 år utover de vanlige kåringene.

**Vedtak:** Samlinga gjennomføres med samme opplegg som tidligere år, dvs. årsmøte og avlsrådets time først og deretter framvisning og øvrige kåringer. Vi inviterer alle valper og unghunder under 3 år med særlig fokus på de jaktpremierte.

**Årsmøte og årsmøtesaker 2022**

Forberedelser og gjennomføring ble diskutert. Vi går for samme gjennomføring av årsmøtet som tidligere år, før hensynet til den siste tidens koronarestriksjoner måtte tas.

Marte informerte omat mange medlemmer har feil eller ikke oppgitt e-postadresse på NKK min side. Dette fører til at mange medlemmer ikke får innkallingen fra oss.

Vi har en omfattende beretning og det ble diskutert om denne skal være som før.

Regnskapet er ferdig og Anne informerte. I 2021 har regnskapet blitt belastet med riktige 2 utgivelser av Påskriket, og vi ender igjen med et lite overskudd.

Vi får i årutgifter med jakt og fiskedagene igjen og må ta høyde for det. Martin kom med forslag om å forsikre innhold på henger i tillegg til selve hengeren.

Valgkomiteen får oversendt valglista i starten av februar.

Per dags dato er det bare Anne som ikke kan stille på Maurvangen.

Vedtak:

Linda legger ut oppfordring til medlemmene om å registrere e-postadresse på Min side NKK. Innkallingen sendes ut elektronisk og Marte tar seg av dette som tidligere.

Vi fordeler oppgaver når det nærmer seg.

Årsmøtesaker:

* Årsberetning 2021
* Regnskap 2021
* Budsjett 2022
* Valg
* Medlemskontingent 2023
* Øvrige saker

Avlsrådet stiller med innlegg etter årsmøtet som tidligere år. Frode Lingaas inviteres til samlinga for å informere om helseundersøkelsen.

Årsberetningen blir som tidligere år og alle bidrar med å skaffe fakta tall. Bjarne sender forslag til styret for gjennomsyn og kommentarer.

Styrets forslag til regnskap for 2021 fremlegges for årsmøtet.

Anne utarbeider budsjettforslag og legger det frem for styret.

Styret foreslår uendret medlemskontingent på kr 300,- for 2023.

**Dunkerpokalprøven kommende høst**

Arrangementet holdes i Toten/ Gjøvik/Land-området 12. og 13. november med Raufoss Badeland som standkvarter og Vestoppland Harehundklubb som formell arrangør. Det er ønskelig at prøveleder kommer fra Vestoppland. Vi må ha tilbakemelding tidlig på hvor mange dommere Dunker-ringen må skaffe.

Vedtak:

Jon Magne gjør avklaringer med Raufoss Badeland og Vestoppland Harehundklubb. Alle i Ringen jobber i tiden framover med å skaffe dommere til dunkerpokalprøven.